Anchetă penală la Parchetul General pentru abuz în serviciu în legătură cu modul în care Tudorel Toader, ministrul Justiției, a cerut să intre în corpul notarilor publici.

Foto: Inquam Photos / George Călin

Ancheta a pornit după ce la parchet o persoană fizică a depus denunț.

Este vorba despre un dosar in rem. Sunt anchetate suspiciuni de abuz în serviciu și folosirea funcției pentru favorizarea unor persoane.

Tudorel Toader a solicitat, în august, Uniunii Notarilor să ceară Ministerului Justiției suplimentarea funcțiilor de notar, astfel încât să intre în acest corp profesional în calitate de fost membru al Curții Constituționale.

Ministrul Justiţiei a cerut admiterea în Uniunea Notarilor Publici, fără examen, la Iaşi, lucru permis întrucât are calitatea de fost judecător al Curţii Constituţionale. El a cerut apoi suspendarea din Uniunea Notarilor, pentru a nu se afla în incompatibilitate, în condițiile în care este ministru.

Ordinul prin care a fost pusă în aplicare decizia de admitere a solicitării lui Tudorel Toader a fost semnat de secretarul de stat în Ministerul Justiţiei Nicolae Liviu Popa.